Voroim hod ma der Abschnitt zur deitschn Reichsgrindung und zua Redeschlacht im Landdog zum Reichsbeitritt gfoin. In dene Abschnitt bom Bejche wiad deitle, wia vorallm de Boarische Badriotnpartei (und a da eascht da damois 25-jaarige Kine Ludwig II) scho 1871 voaheagseng hom, wia de boarische Eignstendigkeit vom Reich Schrid um Schrid gnumma wean wiad. Da Kine is ,glab i, a an dem zbrocha und hod se in sei Dramwejd zruckzong. Desweng han a ma a no des von Wuifried Scharnagl mehamois zitierde Buach „Wilder Kaiser und Reich 1871“ kafft, des wo im Siddeitschn Volag erschina is. Und do san ma eascht de Aung afganga. Und i han glabt es war unsere Vorfahrn eascht nach und nach kumma, das de als deitschnational vokleidte preissische Hegemonialpoltik blos machtbolidische Aungwischarei war. Das des scho vo manch oan speda duachschaut worn is, is ma zwar scho freja bewusst worn ( wia i zum easchtn moi de um de Jahrhundadwend entstandne Postkartn vom „Sepperl als Protestler gseng han mit dem Spruch „Bahn und Post und Militär reizen Bruder Preuß gar sehr--geben wir das auch noch her-- haben wir bald gar nichts mehr“. Genau der Spruch hod, wia i moan, des innanbolitische Endzui aus Sicht des Reichs kuaz und knapp dargsteid—wias de Reichsvafassung vo a 1919 kuaz draf bewiesn hod), oba das ma so gscheide, aufrichtige und weidsichtige Leid scho 1866-1871 im Landdog sitzn ham ghod, hed i ned glabt.